**ΚΥΠΡΙΑΚΟΣ ΟΡΓΑΝΙΣΜΟΣ ΑΘΛΗΤΙΣΜΟΥ**



**ΟΔΗΓΟΣ ΠΟΛΙΤΙΚΗΣ ΚΑΙ ΔΙΑΔΙΚΑΣΙΩΝ ΕΚΔΟΣΗΣ ΔΕΛΤΙΩΝ ΥΓΕΙΑΣ**



**ΠΕΡΙΕΧΟΜΕΝΑ**

1. ΕΙΣΑΓΩΓΗ…………………………………………………………………………………………………………………………..3

2. ΣΚΟΠΟΣ…………………………………………………………………………………………………………………………….3

3. ΝΟΜΟΙ & ΚΑΝΟΝΙΣΜΟΙ ΔΕΛΤΙΩΝ ΥΓΕΙΑΣ ΑΘΛΗΤΩΝ ΚΟΑ ………………………………………………3

3.1.Τμήμα Δελτίων Υγείας……………….………………………………………………………………………………..3

3.2.Αποστολή………………………………………………………………………………………………………………..…..3

3.3.Νομοθεσία & Κανονισμοί …………………………………………………………………………….…………….4

3.4.Ανώτατο Συμβούλιο Υγείας Αθλητών (ΑΣΥΑ) & Ιατρικές Επιτροπές Αξιολόγησης Δελτίων Υγείας …………………………………………………………………………………..............................……..……....4

3.5. Αξιολόγηση Δελτίων Υγείας & Ιατρικές Επιτροπές Αξιολόγησης Δελτίων Υγείας…………5

3.6. Ποινές & Κυρώσεις……………………………………………………………………………………………………..6

4. ΠΑΡΑΡΤΗΜΑΤΑ….…………………………………….………………………………………………………………………6

**1.ΕΙΣΑΓΩΓΗ**

Ο Κυπριακός Οργανισμός Αθλητισμού (ΚΟΑ) είναι νομικό πρόσωπο δημοσίου δικαίου και λειτουργεί κάτω από την εποπτεία του Υπουργείου Παιδείας, Αθλητισμού και Νεολαίας.

Ο ΚΟΑ ιδρύθηκε και λειτουργεί σύμφωνα με τις πρόνοιες του Περί Κυπριακού Οργανισμού Αθλητισμού Νόμου (Νόμος) του 1969 (41/69) και τους σχετικούς Κανονισμούς.

Είναι η Ανώτατη Αθλητική Αρχή της Δημοκρατίας και διοικείται από Διοικητικό Συμβούλιο το οποίο διορίζεται από το Υπουργικό Συμβούλιο.

**2.** **ΝΟΜΟΘΕΤΙΚΟ ΠΛΑΙΣΙΟ - Σκοπός και Αρμοδιότητες του Διοικητικού Συμβουλίου**

Σύμφωνα με τους Περί Κυπριακού Οργανισμού Αθλητισμού Νόμους, σκοπός του ΚΟΑ είναι η προαγωγή της εξωσχολικής σωματικής αγωγής και του εν γένει αθλητισμού της νήσου, η καλλιέργεια και ανάπτυξη του Ολυμπιακού ιδεώδους και του φίλαθλου πνεύματος παρά τω λαώ, η εντός του πλαισίου των υφισταμένων σχέσεων μετά εξωκυπριακών αρχών και οργανώσεων αθλητική προβολή της νήσου στο εξωτερικό και η εν γένει συνεργασία μετά των αρχών και οργανώσεων τούτων, βελτίωση της θέσεως αυτής στη διεθνή αθλητική κίνηση.

**3. ΝΟΜΟΙ & ΚΑΝΟΝΙΣΜΟΙ ΔΕΛΤΙΩΝ ΥΓΕΙΑΣ ΑΘΛΗΤΩΝ ΚΟΑ**

**Τμήμα Δελτίων Υγείας Αθλητών ΚΟΑ  & Ανώτατο Συμβούλιο Υγείας Αθλητών (ΑΣΥΑ)**

**3.1 Τμήμα Δελτίων Υγείας**

Το Τμήμα Δελτίων Υγείας είναι η αρμόδια Υπηρεσία του Οργανισμού, υπεύθυνη για την έκδοση Δελτίων Υγείας Αθλητών. Η διαδικασία έκδοσης Δελτίων Υγείας διέπεται από τον περί ΚΟΑ Νόμο του 1969 (41/69), καθώς επίσης και τους κανονισμούς, τις οδηγίες, τις διαδικασίες και τις εγκυκλίους που εκδίδει το Τμήμα Δελτίων Υγείας, κατόπιν αποφάσεων του Διοικητικού Συμβουλίου του ΚΟΑ.

**3.2 Αποστολή**

Αποστολή του ΚΟΑ, μέσω της έκδοσης του Δελτίου Υγείας Αθλητών ΚΟΑ, είναι η πρόληψη του Αιφνίδιου Καρδιακού Θανάτου (ΑΚΘ) στους αθλουμένους, κατά την διάρκεια της σωματικής άσκησης καθώς επίσης και της έγκαιρης διάγνωσης και πρόληψης των παθολογικών καταστάσεων που δεν αποκλείουν την πλήρη ή με περιορισμό αθλητική δραστηριότητα, αλλά απαιτούν ειδικές προφυλάξεις και παρακολούθηση.

**3.3 Νομοθεσία & Κανονισμοί**

1. Το Δελτίο Υγείας Αθλητών ΚΟΑ καταγράφεται **σε ειδική κάρτα** (πλαστική κάρτα) που εκδίδεται από τον ΚΟΑ. Αποτελεί προσωπικό έγγραφο του Αθλητή/τριας και δεν συνδέεται με το Δελτίο Αθλητικής Ταυτότητας που εκδίδουν οι αναγνωρισμένες Αθλητικές Ομοσπονδίες.
2. Το Δελτίο Υγείας Αθλητών ΚΟΑ είναι **υποχρεωτικό** και αποτελεί απαραίτητη προϋπόθεση για τη συμμετοχή των **αθλητών/τριων ανεξαρτήτως ηλικίας, επιπέδου, κατηγορίας και αθλήματος σε προπονήσεις και αγώνες** των αναγνωρισμένων Αθλητικών Σωματείων και Αθλητικών Ομοσπονδιών. Σημειώνεται ότι στο Έντυπο «Ιατρική Εξέταση για έκδοση Δελτίου Υγείας» ρητώς αναφέρει **«Εγώ ο/η κάτωθι Ιατρός πιστοποιώ ότι έχω εξετάσει τον/την ανωτέρω αθλητή/τρια ο/η οποίος/α έχει υποβληθεί στις προβλεπόμενες αιματολογικές και ιατρικές εξετάσεις για έκδοση Δελτίου Υγείας και φρονώ ότι μπορεί να προπονείται και να αγωνίζεται κανονικά.» (Παράρτημα.1).**
3. Οι Αθλητικές Ομοσπονδίες έχουν την απόλυτη ευθύνη του ελέγχου της ισχύος του Δελτίου Υγείας των αθλητών/τριων και ως εκ τούτου προσκομίζεται υποχρεωτικά στην γραμματεία και/ή στον αρμόδιο διαιτητή/τες και /ή παρατηρητή/τες, κάθε είδους αγώνα και, αθλητικής εκδήλωσης, σύμφωνα με τους κανονισμούς και τις προκηρύξεις αγώνων των αναγνωρισμένων Αθλητικών Ομοσπονδιών
4. Κανένας **αθλητής/τρια** δεν μπορεί να αγωνίζεται χωρίς να είναι κάτοχος Δελτίου Υγείας σε ισχύ. Το πιο πάνω ισχύει για όλους τους αθλητές/τριες ανεξαρτήτως της εθνικότητας τους (πολίτες από Κράτη Μέλη της Ε.Ε. και πολίτες Τρίτων Χωρών) που συμμετέχουν σε αγώνες, αθλητικόν σωματείον, αθλητικής Ομοσπονδία κ.α., ως αυτά ερμηνεύονται από τον Περί ΚΟΑ Νόμο του 1969 (41/69)
5. Η απόφαση του Διοικητικού Συμβουλίου του Οργανισμού ημερ. 5/6/2018 η οποία κοινοποιήθηκε προς όλους τους Αθλητικούς Φορείς με επιστολή ΚΟΑ ημερ. 27/6/2018 (συν. 1) παραμένει σε ισχύ.
6. Ο Κανονισμός Δελτίου Υγείας ΚΟΑ ο οποίος κοινοποιήθηκε με την εγκύκλιο ΚΟΑ ημερ. 15/07/2014 παραμένει σε ισχύ.

**3.4 Ανώτατο Συμβούλιο Υγείας Αθλητών (ΑΣΥΑ) & Ιατρικές Επιτροπές Αξιολόγησης Δελτίων Υγείας**

Το Διοικητικό Συμβούλιο του Οργανισμού ασκώντας τις εξουσίες που του παρέχει ο Νόμος, και συγκεκριμένα το άρθρο 5. 2 (του «ΜΕΡΟΣ ΤΡΙΤΟΝ ΣΚΟΠΟΣ ΤΟΥ ΟΡΓΑΝΙΣΜΟΥ ΚΑΙ ΑΡΜΟΔΙΟΤΗΤΕΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ» :

(ιστ) *συνιστά οιασδήποτε επιτροπάς, σώματα ή όργανα των οποίων η σύστασις ήθελε κριθή επιθυμητή.*

(ιζ) *αναθέτη εις οιανδήποτε υπ’ αυτού συσταθείσαν επιτροπήν, όργανον ή σώμα την άσκησιν οιασδήποτε των υπό του παρόντος Νόμου χορηγουμένων αυτώ αρμοδιοτήτων.*

Λαμβάνοντας υπόψη τα πιο πάνω άρθρα του Περί ΚΟΑ Νόμου, το Διοικητικό Συμβούλιο του Οργανισμού, έχει συστήσει την Επιστημονική Επιτροπή Ανώτατο Συμβούλιο Υγείας Αθλητών (ΑΣΥΑ) της οποίας οι όροι εντολής της έχουν εγκριθεί στην 46ή Συνεδρία του Διοικητικού Συμβουλίου του Οργανισμού ημερομηνίας 3 Νοεμβρίου 2011 και επικαιροποιήθηκαν με απόφαση Δ.Σ. ημερομηνίας 20/10/2022

Η Ε.Ε. ΑΣΥΑ λαμβάνοντας υπόψη και αξιολογώντας, την βιβλιογραφία, τις επιστημονικές και ερευνητικές βάσεις δεδομένων, όλες τις επιστημονικές δημοσιεύσεις και συστάσεις, και κυρίως τις επικαιροποιημένες κατευθυντήριες οδηγίες των παγκοσμίων και ευρωπαϊκών προτύπων που αφορούν τον προαθλητικό και παθολογικό ιατρικό έλεγχο, για την πρόληψη του Αιφνίδιου Καρδιακού Θανάτου (ΑΚΘ), έχει την ευθύνη του καθορισμού των ιατρικών και παρακλινικών εξετάσεων, και της εν γένει απαιτούμενης ιατρικής διαδικασίας για την υποβολή αίτησης για έκδοση Δελτίου Υγείας Αθλητών ΚΟΑ.

Περαιτέρω και κατόπιν εισηγήσεων της Ε.Ε. ΑΣΥΑ, το Δ.Σ. του Οργανισμού έχει συστήσει ως υποεπιτροπές, τις Ιατρικές Επιτροπές Αξιολόγησης, οι οποίες συνεδριάζουν και αξιολογούν δευτερογενώς, τις ιατρικές εξετάσεις που υποβάλλουν οι αθλούμενοι.

**3.5 Αξιολόγηση Δελτίων Υγείας & Ιατρικές Επιτροπές Αξιολόγησης Δελτίων Υγείας**

Η Αξιολόγηση των αιτήσεων για την έκδοση Δελτίου Υγείας, οι οποίες έχουν ορθώς υποβληθεί, διενεργείται από τις **«Ιατρικές Επιτροπές Αξιολόγησης»** οι οποίες αξιολογούν **δευτερογενώς** τα ιατρικά πιστοποιητικά και τις ιατρικές εξετάσεις που προσκομίζουν και θέτουν ενώπιον τους οι αθλητές/τριες.

Η Επιστημονική Επιτροπή Ανώτατο Συμβούλιο Υγείας Αθλητών (ΑΣΥΑ) και οι Ιατρικές Επιτροπές Αξιολόγησης αναλόγως των ευρημάτων των υποχρεωτικών ιατρικών και παρακλινικών εξετάσεων, σύμφωνα με την επιστημονική τους αξιολόγηση έχουν το δικαίωμα να παραπέμπουν τον αθλητή για περαιτέρω συμπληρωματικές εξετάσεις.

Το Δελτίο Υγείας Αθλητών ΚΟΑ δεν εκδίδεται μέχρι την προσκόμιση των συμπληρωματικών εξετάσεων και της επαναξιολόγησης του από Ιατρική Επιτροπή Αξιολόγησης.

**3.6 Ποινές & Κυρώσεις**

Ενέργειες, Πράξεις ή Παραλήψεις που συνιστούν παράβαση ή μη συμμόρφωση στις διατάξεις της παρούσας απόφασης του Διοικητικού Συμβουλίου του Οργανισμού, ο ΚΟΑ έχει το δικαίωμα επιβολής των πιο κάτω ποινών ή κυρώσεων:

1. Μη ενεργοποίηση του σχεδιασμού των Αθλητικών Ανταλλαγών των Ομοσπονδιών μέσα από τον Σχεδιασμό των Διεθνών Σχέσεων και Πρωτοκόλλων.
2. Μη καταβολή χορηγίας του ΚΟΑ στην Ομοσπονδία, Σωματείο και Αθλητή/τρια για συμμετοχή σε Διεθνείς και Ευρωπαϊκές Διοργανώσεις ή αγώνες στο εξωτερικό.
3. Αγώνες οι οποίοι διεξάγονται χωρίς οι συμμετέχοντες να είναι κάτοχοι Δελτίου Υγείας Αθλητών ΚΟΑ σε ισχύει δεν θα τυγχάνουν αναγνώρισης από τον Οργανισμό.
4. Αθλητές/τριες οι οποίοι δεν κατέχουν Δελτίο Υγείας Αθλητών ΚΟΑ σε ισχύει δεν θα επωφελούνται μέσα από το Σχέδιο Κινήτρων του ΚΟΑ και Ιατροφαρμακευτικής Αγωγής.
5. Αθλητές/τριες που δεν κατέχουν Δελτίο Υγείας Αθλητών ΚΟΑ σε ισχύει δεν θα ασφαλίζονται εντάσσονται στο Σχέδιο Ασφάλισης του ΚΟΑ.
6. Χρηματικό πρόστιμο μέχρι 30% της κρατικής χορηγίας που παραχωρείται από τον ΚΟΑ στην Αθλητική Ομοσπονδία
7. Αποκλεισμό μέχρι και δύο χρόνων από τους αθλητικούς χώρους του ΚΟΑ στην Ομοσπονδία & Σωματείο των οποίων οι αθλητές/τριες τους δεν έχουν Δελτίο Υγείας σε ισχύ.
8. Προσφυγή στην ΑΔΕΑ για μη συμμόρφωση με απόφαση/οδηγία/εγκύκλιο του Οργανισμού.

**4. ΠΑΡΑΡΤΗΜΑΤΑ**

Ι. Έντυπό «Ιατρική Εξέταση για Έκδοσή Δελτίου Υγείας»

ΙΙ. Πίνακας Ιατρικών και Παρακλινικών Εξετάσεων

ΙΙΙ. Πίνακας Τέλη Έκδοσής Δελτίων Υγείας

Οι Κανονισμοί Λειτουργίας και οι διαδικασίες Έκδοσης Δελτίων Υγείας επικαιροποιήθηκαν στις 23 Αυγούστου 2022.

Αντρέας Μαρκίδης.